ବ୍ରହ୍ମପୁର, ଜାନୁଆରୀ ୨୮ (ଲୋକାଲ ୱାୟାର): ଗଞ୍ଜାମ ଜିଲ୍ଲାର ବୁଦ୍ଧଖୋଲ ଠାରେ ଓଡ଼ିଶା ସରକାର ଆଗାମୀ ତିନି ବର୍ଷ ମଧ୍ୟରେ ତାରକା ସମ୍ପର୍କିତ ଉଦ୍ୟାନ, ନକ୍ଷତ୍ର ବନ (ଆଷ୍ଟ୍ରାଲ ଗାର୍ଡେନ) ବିକଶିତ କରିବେ ବୋଲି ଜଣେ ଅଧିକାରୀ ସୂଚନା ଦେଇଛନ୍ତି ।
ଏହି ପାର୍କରେ ଜଳାଶୟ, ଟ୍ରେକିଂ ସୁବିଧା, ଔଷଧୀୟ ବୃକ୍ଷ, ଟ୍ରି ହାଉସ, ବ୍ୟାଖ୍ୟା କେନ୍ଦ୍ର ରହିବ ବୋଲି ଘୁମୁସର ଦକ୍ଷିଣ ଡିଏଫଓ ସତ୍ୟ ନାରାୟଣ ବେହେରା ଲୋକାଲ ୱାୟାରକୁ କହିଛନ୍ତି ।
କେନ୍ଦ୍ର ସ୍ୱାସ୍ଥ୍ୟ ଓ ପରିବାର ନିୟୋଜନ ମନ୍ତ୍ରାଳୟ ଅଧୀନ ଆୟୁଷ ବିଭାଗ ନକ୍ଷତ୍ର ବନରେ ଲାଗିବାକୁ ଥିବା ଚାରାଗୁଡ଼ିକର ତାଲିକା ମଞ୍ଜୁର କରି ସାରିଛନ୍ତି ।
ନକ୍ଷତ୍ରଗୁଡ଼ିକ ରାଶି ଓ ଖଗୋଳୀୟ ପିଣ୍ଡ ସହ ଜଡ଼ିତ । ଉଭୟ ଜ୍ୟୋତିଷ ଶାସ୍ତ୍ର ଓ ଜ୍ୟୋତିର୍ବିଜ୍ଞାନରେ ଚନ୍ଦ୍ରଙ୍କ ସ୍ଥିତିକୁ ନକ୍ଷତ୍ର ବୋଲି ବୁଝାଯାଏ ।
ଆୟୁର୍ବେଦ ମଧ୍ୟ ବିଶ୍ୱାସ କରେ ଯେ, ପ୍ରତ୍ୟେକ ନକ୍ଷତ୍ରର ନିର୍ଦ୍ଦିଷ୍ଟ ଆଧ୍ୟାତ୍ମିକ ପ୍ରତୀକାତ୍ମକ ବୃକ୍ଷ ବା ଚାରା ରହିଛି ।
ପରିଦର୍ଶକମାନେ ବିଶେଷ କରି ପିଲାମାନଙ୍କୁ ଏହାକୁ ଦେଖିବାର ସୁଯୋଗ ପ୍ରଦାନ କରାଯିବ ଓ ସେମାନେ ବିଭିନ୍ନ ପ୍ରକାର ବୃକ୍ଷ ସମ୍ପର୍କରେ ଜାଣିପାରିବେ ।
ଭୁବନେଶ୍ବର, ଜାନୁଆରୀ ୨୪ (ଲୋକାଲ ୱାୟାର): ଆଫ୍ରିକୀୟ ସିଂହ ଓ ଏକ ଧଳା ଗଣ୍ଡା ଖୁବ୍ ଶୀଘ୍ର ନନ୍ଦନକାନନରେ ସାମିଲ ହେବେ ବୋଲି ଶୁକ୍ରବାର ପ୍ରାଣୀ ଉଦ୍ୟାନ ନିର୍ଦ୍ଦେଶକ ଶଶି ପଲ୍ ସୂଚନା ଦେଇଛନ୍ତି।
ସେ କହିଛନ୍ତି ଯେ, ଏଠାକୁ ଏକ ଧଳା ଗଣ୍ଡା ଅଣାଯିବା ପାଇଁ ସିଙ୍ଗାପୁର ସରକାରଙ୍କ ସହ ଓ ଆପ୍ରିକୀୟ ସିଂହ ପାଇଁ ଶ୍ରୀଲଙ୍କା ସରକାରଙ୍କ ସହ ଆଲୋଚନା ଚାଲିଛି।
ସେହିପରି ନନ୍ଦନକାନନ ରୋପ୍-ଓ୍ବେ ପଏଣ୍ଟରେ ପହଞ୍ଚିବାକୁ ଟୟ ଟ୍ରେନ ରୁଟ୍ ଉପରେ ଏକ ଓଭର୍ ବ୍ରିଜ୍ ନିର୍ମାଣ ହେବ ବୋଲି ସେ କହିଛନ୍ତି।
ବ୍ରହ୍ମପୁର, ଜାନୁଆରୀ ୨୩ (ଲୋକାଲ ୱାୟାର): ଗଂଜାମ ଜିଲ୍ଲା ବୁଗୁଡ଼ା ନିକଟ ପ୍ରାକୃତିକ ସୌନ୍ଦର୍ଯ୍ୟରେ ଭରପୁର ବୁଢ଼ାଖୋଲ ନିକଟରେ ଇକୋ-ପାର୍କ ପ୍ରତିଷ୍ଠା କରାଯିବ ବୋଲି ବନ ବିଭାଗ ପକ୍ଷରୁ କୁହାଯାଇଛି।
ନିକଟରେ ଜଙ୍ଗଲ ଓ ପରିବେଶ ମନ୍ତ୍ରୀ ବିକ୍ରମ କେଶରୀ ଆରୁଖ ପ୍ରସ୍ତାବିତ ଇକୋ-ପାର୍କ ପାଇଁ ଭିତ୍ତି ପ୍ରସ୍ତର ସ୍ଥାପନ କରିଛନ୍ତି।
ସେହିପରି ରାଜ୍ୟରେ ପ୍ରଥମ କରି ଏଠାରେ ଏକ ନକ୍ଷତ୍ର ବନ ପ୍ରତିଷ୍ଠା କରାଯିବ ବୋଲି ଘୁମୁସର ଦକ୍ଷିଣର ଡି.ଏଫ୍.ଓ. ସତ୍ୟନାରାୟଣ ବେହୁରା କହିଛନ୍ତି।
ବିଭିନ୍ନ ନକ୍ଷତ୍ରଙ୍କ ସହ ସଂପୃକ୍ତ ଔଷଧୀୟ ବୃକ୍ଷ ଏହି ଉଦ୍ୟାନରେ ରହିବ ଓ ଏଥିପାଇଁ କେନ୍ଦ୍ର ଆୟୁଷ ମନ୍ତ୍ରାଳୟ ଏହାକୁ ମଂଜୁରୀ ଦେଇଥିବା ସେ ସୂଚନା ଦେଇଛନ୍ତି।
ଏହି ଅଂଚଳରେ କୃଷ୍ଣସାର ମୃଗ ଦେଖିବାକୁ ମିଳନ୍ତି ଏବଂ ନିକଟରେ ଥିବା ବାଘୁଆ ଜଳଭଣ୍ଡାରରେ ପକ୍ଷୀଙ୍କ ସମାଗମ ଦେଖିବାକୁ ମିଳେ।
ବୁଢା଼ଖୋଲ ପାହାଡ଼ରେ ପ୍ରାଚୀନ ବୁଦ୍ଧମୂର୍ତ୍ତିର ଭଗ୍ନାବଶେଷ ଦେଖିବାକୁ ମିଳେ ଓ ଏହା ପ୍ରଥମ ଶତାବ୍ଦୀର ବୋଲି ଐତିହାସିକମାନେ କୁହନ୍ତି।
କେନ୍ଦୁଝର ଜିଲ୍ଲାର ବାଂଶପାଳ, ଯୋଡ଼ା ବ୍ଲକ ଏବଂ ସୁନ୍ଦରଗଡ଼ ଜିଲ୍ଲାର ବଣେଇ, ଲହୁଣୀପଡ଼ା ବ୍ଲକ ଅଞ୍ଚଳକୁ ଘେରି ରହିଥିବା ବିସ୍ତୀର୍ଣ୍ଣ ପର୍ବତମାଳାର ନାମ ଖଣ୍ଡାଧାର।
ରାଶିରାଶି ପାହାଡ଼ ସାଙ୍ଗକୁ ସବୁଜ ଘଞ୍ଚ ବନାନୀ, ଜ୘ବ ବିବିଧତା, ଜନଜାତି ବସତି ଓ ଶୀତଦିନର ମନୋରମ ପ୍ରାକୃତିକ ଶୋଭା ହିଁ ଖଣ୍ଡାଧାରର ବିଶେଷତ୍ବ।
ଖଣ୍ଡାଧାରର ଦୁଇଟି ପାର୍ଶ୍ବ ରହିଛି। ଗୋଟିଏ ପାର୍ଶ୍ବ ସୁନ୍ଦରଗଡ଼ ଜିଲ୍ଲାରେ ଥିବାବେଳେ ଅନ୍ୟ ପାର୍ଶ୍ବଟି କେନ୍ଦୁଝର ଜିଲ୍ଲାରେ ରହିଛି।
ଏହି ଜଳପ୍ରପାତର ଆକର୍ଷଣୀୟ ବିଶେଷତ୍ବ ହେଉଛି, ପ୍ରପାତଟି ପାହାଡ଼ର ପିଠିରେ ଘଷି ନ ହୋଇ ପାହାଡ଼ର ଶୀର୍ଷରୁ ଉପରୁ ତଳକୁ ଖସି ପଡୁଛି।
ଏତେ ଉଚ୍ଚରୁ ଶୂନ୍ୟରେ ଖସି ପଡ଼ିବା ଅବସରରେ ଜଳଧାର ଜଳୀୟକଣା ପାଲଟିଯାଏ ଆଉ ଏଠାରେ ସୃଷ୍ଟି ହେଉଥିବା ଇନ୍ଦ୍ରଧନୁ ସମ୍ଭବତଃ ଅନ୍ୟ ଜଳପ୍ରପାତମାନଙ୍କରେ ଦୃଶ୍ୟ ହୋଇ ନଥାଏ।
ମାଙ୍କଡ଼ନଚା ଓ ମାଲାଂଟୋଲିରେ ସବୁଠୁ ଭଲ ଗ୍ରେଡ୍ର ଆଇରନ୍ ଓର୍ ଗଚ୍ଛିତ ରହିଛି ବୋଲି ଖଣି ବିଭାଗ ସର୍ଭେ ରିପୋର୍ଟରେ ଉଲ୍ଲେଖ ରହିଛି।
ଖଣ୍ଡାଧାର ଜଳପ୍ରପାତର ଜଳ ସୁନ୍ଦରଗଡ଼ ଜିଲ୍ଲାର ବଣେଇ, ଲହୁଣିପଡ଼ା ଓ କେନ୍ଦୁଝର ଜିଲ୍ଲାର ବାଂଶପାଳ, ଯୋଡ଼ା ବ୍ଲକର ୩୦ଟି ପଞ୍ଚାୟତର ଚାଷୀଙ୍କ କ୍ଷେତକୁ ଜଳ ଯୋଗାଇଥାଏ।
ଦୀର୍ଘ ପାଞ୍ଚ ଦଶନ୍ଧି ଧରି ଓଡ଼ିଶା ମାଇନିଂ କର୍ପୋରେସନ (ଓଏମ୍ସି) ସୁନ୍ଦରଗଡ଼ ଜିଲ୍ଲାର କୁର୍ମିଟାର ଖଣି (ଖଣ୍ଡାଧାର ପାହାଡ଼) ଖନନ କରିଆସୁଛି।
ଏହା ଫଳରେ ସାରିକୁଦ, ତିଲକୁଦ, ଉସ୍କେଲା ଭଳି ୫୦ରୁ ଊର୍ଦ୍ଧ୍ବ ଗାଁର ଆଦିବାସୀମାନେ ବିପନ୍ନ ହୋଇଥିବା ଅଭିଯୋଗ କରିଆସୁଛନ୍ତି।
ଏହାରି ଭିତରେ ପୋସ୍କୋ ଓଡ଼ିଶାରୁ ଚାଲି ଯାଇଥିବାବେଳେ ଖଣ୍ଡାଧାର ଖଣିରୁ ଲୁହା ପଥର ଉତ୍ତୋଳନ ପାଇଁ ବଡ଼ ବଡ଼ କମ୍ପାନୀ ଆବେଦନ କରିଛନ୍ତି।
ଏହି ଖଣି କମ୍ପାନିମାନଙ୍କ ମଧ୍ୟରୁ କେତେକ କମ୍ପାନିକୁ ପ୍ରସ୍ପେକ୍ଟିଂ ଲିଜ୍ (ପିଏଲ୍) ମିଳି ସାରିଥିଲାବେଳେ ଏମାନେ ମାଇନିଂ ଲିଜ୍ (ଏମ୍ଏଲ୍) ଅପେକ୍ଷାରେ ଅଛନ୍ତି।
ଅପରପକ୍ଷରେ, କୌଣସି ପରିସ୍ଥିତିରେ ଖଣ୍ଡାଧାର ପାହାଡ଼ ଓ ଜଳପ୍ରପାତକୁ ସରକାର କି କମ୍ପାନି ହାତରେ ଟେକି ଦେବୁନି ବୋଲି 'ଖଣ୍ଡାଧାର ସୁରକ୍ଷା ସଂଗ୍ରାମ ସମିତି' ସଭାପତି ଝରା ନାଏକ କହନ୍ତି।
ପ୍ରଶ୍ନ ଉଠୁଛି, ଲୁହାପଥର ଖୋଳିବା ବାହାନାରେ ଖଣ୍ଡାଧାର ପାହାଡ଼ ଓ ଜଳପ୍ରପାତକୁ ଧ୍ବଂସ କରି ଦିଯାଇ ପାରିବ କି? ଧ୍ବଂସ କରି ଦିଆଯାଇ ପାରିବ କି ଏହାର ଜ୘ବ ବିବିଧତା, ଶ୍ୟାମଳ ସବୁଜିମା?
(ଲେଖକ ଜଣେ ଗବେଷକ, କଥାକାର ଓ ସାମ୍ବାଦିକ। ଓଡ଼ିଶାର ନଦୀ ସଂସ୍କୃତି ଓ ଆଦିବାସୀ ସଂସ୍କୃତି ଉପରେ ତାଙ୍କର ଅନେକ ଉପାଦେୟ ପୁସ୍ତକ ପ୍ରକାଶିତ ହୋଇସାରିଛି।)
ଭୁବନେଶ୍ୱର, ଜାନୁଆରୀ ୨୦(ଲୋକାଲ ୱାୟାର): ଚିଲିକାରେ ରବିବାର ହୋଇଥିବା ଡଲଫିନ୍ ଗଣନାରେ ୧୪୬ଟି ଡଲଫିନ୍ ଗଣତି କରାଯାଇଥିବା ବେଳେ ଚୂଡ଼ାନ୍ତ ତଥ୍ୟ ବିଶ୍ଳେଷଣ ପରେ ଏହି ସଂଖ୍ୟା ଯଥେଷ୍ଟ ବୃଦ୍ଧି ପାଇବ ବୋଲି ଚିଲିକା ଉନ୍ନୟନ କର୍ତ୍ତୃପକ୍ଷ (ସିଡିଏ)ଙ୍କ ପକ୍ଷରୁ ସୂଚନା ଦିଆଯାଇଛି ।
ରବିବାର ସକାଳ ୬ଟାରୁ ବାଲୁଗାଁ, ଚିଲିକା, ନୂଆପଡ଼ା, ସାତପଡ଼ା, ରମ୍ଭା, ବରକୂଳ ଆଦି ୫ଟି ରେଞ୍ଜରେ ୧୮ଟି ଟିମ୍ ଦ୍ୱାରା ଡଲଫିନ୍ ଗଣନା କରାଯାଇଥିଲା ।
ଗତବର୍ଷ ଗଣନାବେଳେ ୧୧୩ଟି ଇରାୱାଡି ଡଲଫିନ୍ ଠାବ ହୋଇଥିଲା । କିନ୍ତୁ ଚୂଡ଼ାନ୍ତ ତଥ୍ୟ ବିଶ୍ଳେଷଣ ପରେ ୧୬୨ଟି ଡଲଫିନ ଥିବା ସୂଚନା ଦିଆଯାଇଥିଲା ।
ଭୁବନେଶ୍ୱର, ଜାନୁଆରୀ ୧୯(ଲୋକାଲ ୱାୟାର): 'ଇଭିଏମ୍ ହଟାଓ ଗଣତନ୍ତ୍ର ବଚାଓ' ନାରା ଦେଇ ଉତ୍ତରାଖଣ୍ଡରୁ ଦୀର୍ଘ ୬୫୦୦ କିଲୋମିଟର ପଦଯାତ୍ରାରେ ବାହାରିଥିବା ଓମ୍କାର ସିଂ ଧିଲୋନ୍ ୧୦ଟି ରାଜ୍ୟ ଓ ୪୬୦୦ କିଲୋମିଟର ପଦଯାତ୍ରା ଶେଷକରି ଏବେ ଓଡ଼ିଶାରେ ତାଙ୍କ ପଦଯାତ୍ରା ଜାରି ରଖିଛନ୍ତି ।
ଶ୍ରୀ ଧିଲୋନ ଶନିବାର ଭୁବନେଶ୍ୱରରେ ପହଞ୍ଚିଥିଲେ । ଏହି ଅବସରରେ ସେ ଇଭିଏମ୍ ବ୍ୟବହାରର ଭୟାବହତା ଓ ପଦଯାତ୍ରାର ଲକ୍ଷ୍ୟ ଏବଂ ଉଦ୍ଦେଶ୍ୟ ସମ୍ପର୍କରେ ଉପସ୍ଥିତ ଗଣମାଧ୍ୟମ ପ୍ରତିନିଧିମାନଙ୍କୁ କହିଥିଲେ ।
ସେ ଓଡ଼ିଶାରେ ପଦଯାତ୍ରା ପରେ ପଶ୍ଚିମବଙ୍ଗ, ବିହାର, ଝାଡ଼ଖଣ୍ଡ, ଉତ୍ତରପ୍ରଦେଶ ଦେଇ ଦିଲ୍ଲୀର ରାଜଘାଟରେ ଏହା ଶେଷ କରିବେ ବୋଲି କହିଛନ୍ତି ।
ଭୁବନେଶ୍ବର, ଜାନୁଆରୀ ୧୭ (ଲୋକାଲ ୱାୟାର): ଜୟଦେବ ବିହାର ଓ ଖଣ୍ଡଗିରି ଅଂଚଳର ବାୟୁମଣ୍ଡଳ ଅତି ନିମ୍ନ ମାନର ଥିବା ଗ୍ଲୋବାଲ୍ ୱେଦର୍ ମନିଟରିଂ ଏଜେନ୍ସି ଶୁକ୍ରବାର ସୂଚନା ଦେଇଛି ।
ଆଜି ସକାଳ ୮ଟା ୧୫ରେ ଖଣ୍ଡଗିରି ଅଂଚଳର ବାୟୁମଣ୍ଡଳର ପ୍ରଦୂଷଣ ମାତ୍ରା ୩୪୨ ରେଞ୍ଜ ରହିଥିବାବେଳେ ଜୟଦେବ ବିହାରରେ ୩୧୬ ରେଞ୍ଜ ଥିବା ସ୍କାଇମେଟ୍ ପକ୍ଷରୁ କୁହାଯାଇଛି ।
ଏଥିପାଇଁ ଏହି ଅଂଚଳର ବାସିନ୍ଦାଙ୍କୁ ମାସ୍କ ଓ ଯାନବାହାନରୁ ନିର୍ଗତ ଧୂଆଁରୁ ବର୍ତ୍ତବାକୁ ଏୟାର୍ ପ୍ୟୁରିଫାୟାର୍ ବ୍ୟବହାର ପାଇଁ କୁହାଯାଇଛି ।
ତେବେ ଜୟଦେବ ବିହାର ଓ ଖଣ୍ଡଗିରିରେ ବହୁଳ ଯାନବାହନ ଚଳପ୍ରଚଳ ଯୋଗୁଁ ପ୍ରଦୂଷଣର ମାତ୍ରା ଅଧିକ ରହିଥିବାରୁ ଏପରି ଶୋଚନୀୟ ପରିସ୍ଥିତି ସୃଷ୍ଟି ହେଉଛି ।
ଭୁବନେଶ୍ୱର, ଜାନୁଆରୀ ୧୪(ଲୋକାଲ ୱାୟାର): କଟକ ଗଣ୍ଡରପୁରସ୍ଥିତ ଲଜପତ ରାୟ ଡିଏଭି ପବ୍ଲିକ ସ୍କୁଲର ଛାତଛାତ୍ରୀମାନେ ମଙ୍ଗଳବାର ରାଜ୍ୟ ବିଧାନସଭା ବୁଲି ଦେଖିଛନ୍ତି ।
ଏହି ଅବସରରେ ଛାତ୍ରଛାତ୍ରୀମାନେ ବାଚସ୍ପତି ଡ. ସୂର୍ଯ୍ୟନାରାୟଣ ପାତ୍ରଙ୍କ ଭେଟିଥିବା ବେଳେ ଅଧ୍ୟୟନରେ ବ୍ରତୀ ହେବା ସହ ସନାଗରିକ ହେବାକୁ ଡ. ପାତ୍ର ସେମାନଙ୍କୁ ପରାମର୍ଶ ଦେଇଥିଲେ ।
ଛାତ୍ରଛାତ୍ରୀମାନେ ବିଧାନସଭା ଗ୍ରନ୍ଥାଗାର, ବିଧାନସଭା ଗୃହ, ବିଧାନସଭା ପରିସରରେ ଥିବା ଉଦ୍ୟାନ ବୁଲିବା ସହ ବିଧାନସଭାର ବିଧି ବ୍ୟବସ୍ଥା ଓ ଗୃହ ପରିଚାଳନା ସମ୍ପର୍କରେ ଅବଗତ ହୋଇଥିଲେ ।
ତୃତୀୟରୁ ପଞ୍ଚମ ଶ୍ରେଣୀ ପର୍ଯ୍ୟନ୍ତ ପଢ଼ୁଥିବା ପ୍ରାୟ ୩୩୦ ଜଣ ଛାତ୍ରଛାତ୍ରୀ ବିଧାନସଭା ବୁଲିଥିଲେ । କେ. ସିଲାରାଓ ଓ ପ୍ରଜ୍ଞା ଚୌଧୁରୀଙ୍କ ତତ୍ତ୍ୱାବଧାନରେ ଆସିଥିବା ଏହି ଛାତ୍ରଛାତ୍ରୀମାନଙ୍କ ଗସ୍ତ ସମୟରେ ବିଧାନସଭା ସଚିବ ଦାଶରଥି ଶତପଥି, ବାଚସ୍ପତିଙ୍କ ଅତିିରିକ୍ତ ବ୍ୟକ୍ତିଗତ ସଚିବ ପ୍ରଶାନ୍ତ କୁମାର ଦାସ ଉପସ୍ଥିତ ଥିଲେ ।
ଭୁବନେଶ୍ବର, ଜାନୁଆରୀ ୧୩ (ଲୋକାଲ ୱାୟାର): ଆମ ଗାଁ ଆମ ବିକାଶ ଯୋଜନାରେ ୨୯ ହଜାର ୩୨୭ଟି ପ୍ରକଳ୍ପ କାର୍ଯ୍ୟକାରୀ ହୋଇଥିବାରୁ ଏଥିରେ ଅସନ୍ତୋଷ ପ୍ରକାଶ କରି ଜିଲ୍ଲାପାଳମାନଙ୍କୁ ପଞ୍ଚାୟତିରାଜ ବିଭାଗ ସଚିବ ଦେଓରଞ୍ଜନ କୁମାର ସିଂହ ପତ୍ର ଲେଖିଛନ୍ତି ।
ଗତ ଡିସେମ୍ବର ସୁଦ୍ଧା ସମୁଦାୟ ୬୨ହଜାର ୭୪୩ଟି ପ୍ରକଳ୍ପକୁ ଅନୁମୋଦନ ମିଳିଥିବାବେଳେ ଏଥିରୁ ୨୯ ହଜାର ୩୨୭ ପ୍ରକଳ୍ପ ଶେଷ ହୋଇଛି ।
ଏପରି କାର୍ଯ୍ୟରେ ଅସନ୍ତୁଷ୍ଟ ବ୍ୟକ୍ତ କରିବା ସହ ପଞ୍ଚାୟତିରାଜ ସଚିବ ଏସବୁ ପ୍ରକଳ୍ପ ସହ ସଂପୃକ୍ତ ସମସ୍ତ ସରକାରୀ ଅଧିକାରୀଙ୍କ ସିସିଆର (କ୍ୟାରେକ୍ଟର କଣ୍ଡକ୍ଟ ରିପୋର୍ଟ)ରେ ଏହା ଉଲ୍ଲେଖ କରାଯିବ ବୋଲି ଚେତାବନୀ ଦେଇଛନ୍ତି ।
ଚିଠିଟି ଜରୁରିକାଳୀନ ଭିତ୍ତିରେ ଜାରି ହୋଇଥିବାବେଳେ ପ୍ରକଳ୍ପଗୁଡିକୁ ଅତି ଶୀଘ୍ର ଶେଷ କରିବାକୁ ସେଥିରେ ନିର୍ଦ୍ଦେଶ ଦିଆଯାଇଛି ।
ବ୍ରହ୍ମପୁର, ଜାନୁଆରୀ ୧୩ (ଲୋକାଲ ୱାୟାର): ଗଂଜମ ଜିଲ୍ଲା ଦିଗପହଣ୍ଡି ନିକଟ ଘୋଡ଼ାହାଡ଼ ଜଳଭଣ୍ଡାର ସମେତ ଏହାର ଆଖପାଖ ଅଂଚଳରେ ଥିବା ଜଳାଶୟରେ ଲମ୍ବାମୁହଁ ଥିବା ମଗର କୁମ୍ଭୀର ସଂଖ୍ୟା ବୃଦ୍ଧି ପାଇଥିବା ନେଇ ବନ୍ୟପ୍ରାଣୀ ବିଶାରଦମାନେ ଆନନ୍ଦ ପ୍ରକାଶ କରିଛନ୍ତି।
ଗଲା ତିନି ଦିନ ଧରି ହୋଇଥିବା ଗଣନାରୁ ଜଣାପଡ଼ିଛି ଯେ, ଗତବର୍ଷ ଏଠାରେ ମଗର ସଂଖ୍ୟା ୫୮ ଥିବାବେଳେ ଚଳିତ ବର୍ଷ ୬୫ରେ ପହଞ୍ଚିଛି।
ଏଥିରୁ ପାଞ୍ଚ ବର୍ଗ କିଲୋମିଟର ପରିସୀମାବିଶିଷ୍ଟ ଘୋଡ଼ାହାଡ଼ ଜଳଭଣ୍ଡାରରେ ୪୪ଟି ମଗର ଥିବାବେଳେ ଏହାର ଆଖପାଖ ଜଳାଶୟରେ ବାକି ୨୧ଟି ଚିହ୍ନଟ ହୋଇଥିବା ବ୍ରହ୍ମପୁର ଡ.ଏଫ୍.ଓ. ଅମ୍ଲାନ ନାୟକ ସୂଚନା ଦେଇଛନ୍ତି।
ଏମାନଙ୍କୁ ସୁରକ୍ଷା ଦେବା ଲାଗି ଜାଲ ବ୍ୟବହାର ଉପରେ ଅଂକୁଶ ଲଗାଯାଇଥିବା ଦିଗପହଣ୍ଡି ରେଞ୍ଜ ଅଧିକାରୀ ପି.କେ. ଖଡ଼ଗରାୟ ସୂଚନା ଦେଇଛନ୍ତି।
